Diari Oficial de la Generalitat Valenciana


Sumari del DOGV 2738, del 30-04-1996 (1996/838065)

ORDRE de 2 d'abril de 1996, de la Conselleria de Cultura, Educació i Ciència, per la qual es convoquen ajudes a la traducció i l'edició d'obres literàries al valencià i del valencià a d'altres idiomes.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/02/(2)/dof/vci/html**

### Dades del document

Número de DOGV
:   2738

Data del DOGV
:   30-04-1996

Secció del DOGV
:   DISPOSICIONS GENERALS

Número del document
:   1996/838065


Data del document
:   02-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 2 d'abril de 1996, de la Conselleria de Cultura, Educació i Ciència, per la qual es convoquen ajudes a la traducció i l'edició d'obres literàries al valencià i del valencià a d'altres idiomes.   
La Generalitat Valenciana, d'acord amb el que estableix l'article 2 de l'Estatut d'Autonomia de la Comunitat Valenciana, exerceix les funcions escaients per al desenvolupament i foment de les peculiaritats del poble valencià i per facilitar-ne l'accés als béns culturals. És per això que el foment de la cultura és un dels objectius fonamentals de l'acció del govern de la Generalitat Valenciana.  
L'article 7 del mateix Estatut estableix l'oficialitat del valencià a la Comunitat Valenciana i atorga especial protecció i respecte a la recuperació del valencià.  
Així mateix, la Llei d'ºs i Ensenyament del Valencià, en l'article 25, indica que la Generalitat Valenciana donarà suport a l'edició, desenvolupament i promoció del llibre valencià amb un tractament específic als impresos en valencià.  
A més a més, el Pla General de la Promoció de l'ús del valencià, aprovat pel Consell de la Generalitat Valenciana el 23 de novembre de 1993, en el Programa de l'ºs del Valencià en els Mitjans de Comunicació Social i la Producció Cultural, estableix, com a actuació IV.3.15 «convocar i fomentar la traducció i edició d'obres literàries al valencià i del valencià a altres idiomes».  
En els darrers anys la Generalitat ha convocat ajudes per a la traducció i edició d'obres literàries al valencià i del valencià a altres idiomes. Aquestes ajudes han servit per a augmentar el fons bibliogràfic, escrit en valencià, amb obres i autors d'altres cultures. Com que l'experiència es valorada positivament i té indubtable valor cultural, és convenient realitzar la convocatòria, corresponent a 1996.  
Per tot això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià.  
ORDENE  
Primer  
Es convoquen ajudes a la traducció i l'edició d'obres literàries al valencià i del valencià a d'altres idiomes. S'aproven les bases que regeixen la convocatòria i el model de sol·licitud que s'inclouen com a annexos I i II d'aquesta Ordre.  
Segon  
Aquestes ajudes, per un import de tres milions de pessetes (3.000.000 PTA), seran sufragades a càrrec de la línia 401 del programa 84.72.438.83 del pressupost per 1996 de la Generalitat Valenciana.  
DISPOSICIONS FINALS  
Primera  
Autoritze la Direcció General d'Ordenació i Innovació Educativa i Política Lingüística d'aquesta Conselleria perquè, dins l'àmbit de les seues competències, adopte les resolucions necessàries per al desplegament i execució d'aquesta ordre.  
Segona  
Aquesta Ordre entrarà en vigor l'endemà de ser publicada en el Diari Oficial de la Generalitat Valenciana.  
Contra aquesta Ordre, que posa fi a la via administrativa, podrà interposar-s'hi un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'entrada en vigor, amb la comunicació prèvia a aquesta Conselleria de Cultura, Educació i Ciència.  
València, 2 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases de la convocatòria de concessió d'ajudes a la traducció i edició d'obres literàries al valencià i del valencià a d'altres idiomes.  
Primera  
Es convoquen ajudes a la traducció i edició d'obres literàries al valencià i del valencià a d'altres idiomes. El nombre i la quantitat queda supeditat a la qualitat i a l'interés dels projectes presentats, i sempre dins del límits que determinen els crèdits aprovats en el pressupost vigent.  
Segona  
Podran ser beneficiaris d'aquestes ajudes les empreses editorials situades en qualsevol estat, que es comprometen a traduir i editar obres literàries al valencià i/o editar traduccions d'obres literàries del valencià a altres llengües, d'acord amb les condicions especificades en les bases d'aquesta convocatòria.   
Tercera  
Per a la concessió d'aquestes ajudes es tindran en compte:  
a) L'interés intrínsec de l'obra, la traducció de la qual es proposa.  
b) Si l'obra ja ha estat traduïda a la mateixa llengua, i també la qualitat de la traducció o traduccions de què ha sigut objecte.  
c) Les garanties sobre la qualitat de la traducció.  
d) Les característiques de l'edició que es proposa.  
Quarta  
Són obligacions del beneficiari:  
a) Realitzar la traducció i l'edició de les obres literàries al valencià i del valencià a d'altres idiomes que fonamenta la concessió de l'ajuda.  
b) Acreditar davant la Conselleria de Cultura, Educació i Ciència la realització de l'edició abans del 15 de novembre de 1996. En casos excepcionals, per motius justificats, la Conselleria de Cultura, Educació i Ciència podrà ampliar aquest termini per un període no superior a un any, comptador a partir del 15 de novembre de 1996.  
c) Acreditar trobar-se al corrent de les seues obligacions tributàries i de la Seguretat Social.  
d) La submissió a les actuacions de control financer que corresponguen a la Intervenció General, en relació amb les subvencions i ajudes concedides.  
e) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualsevol administració o ens públics o privats.  
f) En els exemplars editats mitjançant les ajudes atorgades cal fer constar, i en la llengua en què s'edita l'obra, la frase «Aquesta edició ha estat traduïda mitjançant una ajuda de la Conselleria de Cultura, Educació i Ciència de la Generalitat Valenciana». Aquesta frase ha d'estar impresa en la mateixa edició i característiques de l'obra. No serà vàlida la impressió a través d'encunys, adhesius o altres elements que no estiguen en l'edició original.  
Cinquena  
El pagament de l'ajuda es realitzarà en pessetes i serà, com a màxim, l'equivalent a l'import fixat en el contracte del traductor. L'import de l'ajuda serà lliurat a l'editor a partir del moment en què l'obra siga editada, i s'hagen presentat tres exemplars de l'obra a la Conselleria de Cultura, Educació i Ciència, dins els terminis indicats en la base 4a.b.   
Sisena  
La Conselleria de Cultura, Educació i Ciència, mitjançant la Direcció General d'Ordenació i Innovació Educativa i Política Lingüística, podrà exigir la documentació necessària per a comprovar que l'edició ha sigut realitzada en les condicions expressades en la sol·licitud d'ajuda.  
Setena  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Vuitena  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense complir les condicions requerides per a això.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Novena  
Quan en l'exercici de les funcions d'inspecció o control es deduïsquen indicis d'una incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.  
Deu  
La sol·licitud s'ha de presentar amb els documents següents:  
a) Document acreditatiu de la condició d'editor, d'acord amb les exigències de la legislació vigent al seu país.  
b) Dos exemplars de l'obra original, objecte del contracte.  
c) Documentació acreditativa de la conformitat del titular del dret d'autor o justificació de trobar-se l'obra en règim de domini públic.  
d) Còpia del contracte entre l'editorial i el traductor.  
e) Formulari degudament formalitzat, segons el model que es publica com a annex II en aquesta Ordre.   
La presentació de sol·licituds per a optar a aquestes ajudes suposa l'acceptació expressa i formal de les condicions d'aquesta disposició.  
Onze  
Les sol·licituds formulades, d'acord amb el model que figura en l'annex II, es dirigiran a la Direcció General d'Ordenació i Innovació Educativa i Política Lingüística i es podran presentar al Registre General de la Conselleria de Cultura, Educació i Ciència (avinguda de Campanar, 32, 46963 València), a la Direcció Territorial de Cultura i Educació d'Alacant, Castelló o València o als centres d'informació de l'Oficina d'Informació, Iniciatives i Reclamacions de la Generalitat Valenciana. També es podran cursar davant les representacions diplomàtiques o consulars espanyoles a l'estranger i, en general per qualsevol dels mitjans previstos en l'article 38 de la Llei de Règim Jurídic de les Administracions Públiques i del Procediment Administratiu Comú.  
Si els sol·licitants no acompanyen tota la documentació, o la presentada no reuneix els requisits indicats, la Direcció General d'Ordenació i Innovació Educativa i Política Lingüística els demanarà la presentació de la documentació restant o la reparació del defecte, dins el termini de 10 dies hàbils, amb l'advertiment que, si no ho fan, s'arxivarà la documentació presentada i s'entendrà que han desistit de la petició.  
Dotze  
Es constituirà una comissió presidida pel director general d'Ordenació i Innovació Educativa i Política Lingüística i composta per el cap de l'àrea de Política Lingüística, la cap del Servei del Llibre, Arxius i Biblioteques de la Direcció General de Promoció Cultural, el cap del Servei d'Assessorament Lingüístic i Traducció, i el cap del Servei de Promoció Social del Valencià, que actuarà com a secretari. En cas de vacants o absències el director general designarà les persones suplents.  
Aquesta comissió examinarà les sol·licituds presentades i emetrà l'informe corresponent, tot tenint en compte, com a criteris prioritaris, l'interés cultural de l'obra, (40%), l'extensió, (25%), les característiques de la traducció, (20%), i el seu tiratge i pressupost, (15%).  
El director general d'Ordenació i Innovació Educativa i Política Lingüística, vist l'informe de la comissió farà la proposta al conseller de Cultura, Educació i Ciència, el qual resoldrà la seua concessió i la quantitat de l'ajuda econòmica.  
Tretze  
Els beneficiaris de les subvencions han d'acreditar, prèviament al cobrament, que es troben al corrent de les seues obligacions tributàries i davant la Seguretat Social, d'acord amb allò que disposa l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
Catorze  
El termini de presentació d'instàncies serà de 30 dies naturals comptadors des de l'endemà de la publicació d'aquesta ordre en el Diari Oficial de la Generalitat Valenciana.  
Si transcorren tres mesos des de l'endemà de finalitzar el termini per a la presentació de les sol·licituds, sense haver-hi resolució expressa, aquestes s'entendran desestimades.


Còpia Permalink ELI